इश्तेहार चिपकाया या गंदा किया तो पुलिस करेगी कार्रवाई; DC ने लगाई रोक
G20 Summit Amritsar | पंजाब के अमृतसर में इस माह G20 शिखर सम्मेलन होने जा रहा है। इसकी तैयारियां भी जोर-शोर से चल रही हैं। वहीं शहर को सुंदर बनाने के लिए कई प्रयास किए जा रहे हैं।
पंजाब के अमृतसर में इस माह G20 शिखर सम्मेलन होने जा रहा है। इसकी तैयारियां भी जोर-शोर से चल रही हैं। वहीं शहर को सुंदर बनाने के लिए कई प्रयास किए जा रहे हैं। कहीं पौधे लगाए जा रहे हैं तो कहीं सरकारी दीवारों, जहां कभी गंदगी का ढेर था, आज वहां सुंदर पेंटिंग्स बना दी गई हैं। लेकिन अब अगर किसी ने इस सौंदर्यीकरण को खराब किया तो उसके खिलाफ कानूनी कार्रवाई की जाएगी।
अमृतसर के डीसी हरप्रीत सिंह सूदन ने धारा 144 और पंजाब प्रवेशन ऑफ डिफेसमेंट ऑफ प्रॉपर्टी एक्ट 1997 की शक्तियों का प्रयोग करते हुए इस आदेश को पारित किया है। इसमें उन्होंने सभी प्रिंटिंग प्रैस मालिकों, पेंटरों को सूचित किया है कि G20 की तैयारियों के दौरान दीवारों, सड़कों और बिल्डिंगों पर सौंदर्यीकरण के नुकसान को रोकने के लिए किसी भी तरह की पेंटिंग या पोस्टर लगाने पर मुकम्मल पाबंदी लगा दी गई है।
अगले आदेशों तक जारी रहेंगे हुक्म
आदेशों में स्पष्ट लिखा गया है कि यह आदेश 4 मार्च से ही शुरू हो चुके हैं। इतना ही नहीं, यह आदेश अगले हुक्म तक जारी रहेंगे। यह एकतरफा पास किया गया हुक्म है।
15 से 17 और 19-20 मार्च तक G20 सम्मेलन
अमृतसर में दो विषयों पर G20 सम्मेलन होने जा रहा है। यह सम्मेलन 15 से 17 मार्च और 19-20 मार्च को आयोजित किया जा रहा है। 15 से 17 मार्च तक एजुकेशन विषय पर G20 देश मिलकर विचार करेंगे। वहीं दूसरी तरफ 19-20 मार्च को लेबर विषय पर G20 देशों के प्रतिनिधि बैठक करेंगे।